הירי נמשך גם דקות ספורות לפני הפסקת האש המתוכננת: מטח רקטות נורה הבוקר (חמישי) לעבר יישובי גוש דן והשרון. שתי רקטות יורטו בשמי פתח תקווה ורקטה נוספת התפוצצה בשטח פתוח במועצה האזורית חוף השרון. בנוסף, רסיסי רקטה נפלו בפתח תקווה וכן ביישוב בשרון מצפון לרעננה. אין נפגעים כתוצאה מכך ולא נגרם נזק לרכוש.
אזעקות נשמעו בין היתר בגבעתיים, ברמת גן, בכפר סבא, בעמק חפר, בתל מונד וביישובים נוספים באזור. קודם לכן, שוגרו ארבע רקטות לעבר באר שבע ונפלו בשטחים פתוחים בסביבתה. שתי רקטות יורטו הלילה בשמי קריית גת ואחת נוספת יורטה בשמי קריית מלאכי. שלוש נוספות התפוצצו בשטחים פתוחים בתחומי המועצה האזורית מטה יהודה. רקטה נוספת התפוצצה בשטח פתוח במועצה האזורית חוף אשקלון. לא דווח על נזק או נפגעים.
במקביל לירי הבלתי פוסק, שליח האו"ם למזרח התיכון, רוברט סרי, העביר אמש בקשה לישראל ולחמאס לנצור היום את האש למשך חמש שעות בין 10:00 ל-15:00, כדי לאפשר הכנסת סיוע הומניטרי לרצועת עזה. הדרג המדיני בישראל קיבל את הבקשה, שהועברה באמצעות מתאם פעולות הממשלה בשטחים, אלוף יואב מרדכי. הלילה הודיע חמאס כי גם הוא נענה לבקשה והתחייב לא לשגר רקטות ופצמ"רים במהלך חמש השעות. לפי סוכנות הידיעות הצרפתית, דובר הארגון סמי אבו זוהרי אישר זאת.
פקיד ישראלי המעורה במגעים להשגת הפסקת אש אמר: "יש כרגע מגעים שמתקיימים במצרים, במעורבות של אבו מאזן וגורמים בינלאומיים. אנחנו נותנים לזה הזדמנות, אבל מכינים אפשרויות פעולה נוספות לכל מקרה". הוא הדגיש כי "48 השעות הקרובות הן קריטיות. אנחנו מוכנים לכל תסריט אפשרי, כולל התסריט של כניסה קרקעית. ביומיים הקרובים הכול יכול לקרות – החל מפלישה לעזה ועד לגיבוש הפסקת אש חדשה. הרבה תלוי בצד השני".
משלחת ישראלית יצאה בבוקר לקהיר להשתתף בשיחות הפסקת האש. חברי המשלחת הם ראש השב"כ, יורם כהן, ראש האגף המדיני-ביטחוני במשרד הביטחון, אלוף (מיל') עמוס גלעד, ועורך הדין יצחק מולכו, מקורבו של ראש הממשלה נתניהו.